钦定古今图书集成/方舆汇编/职方典/第1127卷 > 汉阳府建置沿革考 府志
## 钦定古今图书集成/方舆汇编/职方典/第1127卷 > 汉阳府建置沿革考 府志

本府

唐虞荆州地。《禹贡》九州，荆及衡阳惟荆州。江汉朝宗于海，导山内方，至于大别；导水过三澨，至于大别，南入于江。商为荆、楚地。周文王之化，被于江、汉，作《汉广》之诗，召公所巡行者也，分封为郧。春秋夷王时，楚并其地。时楚子熊渠甚得江、汉民和，乃兴师伐庸、扬、粤，至于鄂。后灭郧，以封其臣斗氏。赧王二十七年，秦拔楚，置南郡。汉为江夏郡安陆县地。《汉书地理志》江夏郡县十四，首安陆，注曰：“横尾在东北，古文以为陪尾山。” 今山在德安府安陆县东北四十里。《通志》尝辨其非。盖汉初地广民稀，安陆一县，实兼今云梦、孝感、安陆、汉阳之地，而江夏郡治固在本府临嶂山去汉口五十里。至孙权筑黄鹄东北之城，乃始徙治江东，而江夏之名归于沙羡，为五代以来之夏口矣。安陆始终不离于临嶂。德安之安陆，非古也。献帝末，沔口为重镇，刘表使黄祖为江夏太守。表守却月、沙羡二城，皆在沔口之左。三国属魏，青龙后属吴，始置鲁山县。嘉禾四年，使陆逊、诸葛瑾屯之。时曹操赤壁败后，遂与吴、蜀三分。荆州北境属魏，西属蜀，东南属吴，今境在荆州东。晋初，仍江夏郡名，别置沌阳县于上昶，寻移临嶂。上昶城不知所在，第以县名度之，应在沌水之阳。而府治西南槠山之下数里，有诸葛城者，其墟正临沌流，山水奔会，气势雄杰，或即上昶废城也。后县虽治临嶂，沌阳之名未改，郦道元注《水经》，合沔、沌为一，遂若沌阳在临嶂之西，同临汉水者。然盖道元未履南土故耳。其实沌阳移治临嶂，若夏口之移于沙羡，与安陆之移于德安也。后又置安陆县。《秦志》曰：按汉江夏郡有安陆县，晋沿革与汉同，而不载沌阳，似初置沌阳废安陆，后置安陆废沌阳也。今考愍帝建兴三年，周访击杜曾，至沌阳。安帝元兴三年，桓振遣孟山图据鲁山城，桓仙客守偃月垒。而刘宋、齐、梁皆有沌阳县，不得云“置安陆时便废沌阳” 也。然沌阳移于临嶂，为江夏郡治矣。安陆县城，未详何所，岂在云梦、汉川之间乎？盖晋后又析江夏置安陆郡也。安陆之郡，汉以来于江夏为属县，于临嶂为治所。自东汉始分郡名，及东晋遂分郡界，而安陆渐移于德安矣，然犹未尽变古也。观五代之以安陆属郢州，赵、宋之以德安治临嶂，则汉阳、安陆始终未相远绝矣。独沌阳、曲陵、马骑、汉津诸废城无可考耳。“徙江夏郡治于夏口” ，按考义熙元年，是时江东已耑夏口之名，宋沌阳县属郢州江夏郡，齐沌阳县属郢州江夏郡，萧衍始筑汉“口城，守鲁山，梁更为梁安郡。西魏改魏安郡，兼置江州，寻改郡曰㲼川。按魏收《地理志》，梁安郡领县二：济阳、阳城，属光州，郡治济阳。又梁安郡治建昌城，领县一。” 梁兴，属北江州，无魏安郡也。后周增置甑山县，今甑山下废江州，更名复州，属竟陵郡，亦曰沔州。《五代志》：沔阳郡甑山县，梁置梁安郡，西魏“改曰魏安郡，置江州。废帝三年，改曰沔州。” 《资治通鉴》：“临海王光大元年，周与陈既交恶，周沔州刺史裴宽白襄州总管，请益戍兵，并迁城于羊蹄山以避水。” 《胡三省注》曰：“甑山有阳台山，在汉川之南三十五里，土俗讹为羊蹄山。” 按此则梁、魏之郡，后周之州，俱治甑山，而复自甑山移于阳台也。《通志》《秦志》俱云甑山属复州景陵，而竟遗沔州之名，未知何故。又五代时鲁山、沌口岁岁用兵，亦未知定属谁县。陈、梁角立，汉为要地，周、齐亦分据焉。考陈宣帝大建五年伐齐，郢州刺史李综克滠口城，是鲁山之东四十里即齐地也。梁末陈初有江州，又有北江州。江州重于梁，而北江州夺于西魏，亦为梁置。《通鉴》：“王琳遣樊猛袭据江州，又以北江州刺史鲁悉达为镇北将军。而陈又置北江州于南陵” ，与魏之所建不同矣。北齐师助王琳伐陈，先守鲁山，琳败，弃城走。陈文帝令南豫州刺史程灵洗守之，大建

“二年，赂周以鲁山郡。” 注曰：“得鲁山则全有汉沔。” 是梁、陈、周、齐皆尝分据汉阳，而后乃全并于周。曰江州，沔州魏安郡，鲁山郡，甑山县，沌阳县、滠口城，沌口城名亦伙矣，总不离于汉阳百里内外也。梁江州一在隆山，一在浔阳，独北江州治鹿城关，领梁安等六郡。而《五代志》曰：黄州木兰县，梁曰梁安郡。岂汉阳割而东属于黄耶？又按《五代志》，竟陵郡旧置郢州，所领有汉东县，旧曰上蔡。魏收《志》，郢州有汝南郡。胡三省谓“汝南郡即在汉东县城。宋白晋汝南郡人，流寓夏口，因侨立汝南郡汝南县于潼口。” 《荆湘记》云，“金水北岸有汝南旧城” ，是也。金水即金口，其北为大小军山，此地亦有古郡县矣。盖汉南、江北，建立不常，东则属于梁安郡，为江州地；西南则属于鲁鲁山、汝南郡，为郢州地；西北则属于㲼川郡，为沔州地；北则属于安陆郡，为安州地，无一定也。隋开皇十七年，置汉津县，属复州。《秦志》曰：“复改复州曰沔州” ，今之沔阳也。唐武德四年，置沔州，始在今府治。大业初，改汉津为汉阳，与甑山县并隶复之。沔阳郡自此始有汉阳之称。前此汉阳俱在汉中府沔州，此但名沔口。唐平朱粲、萧铣，乃改甑山曰㲼川，寻以沔阳郡之汉阳、㲼川置沔州。汉阳郡，汉阳之别为郡，统二县也，自此始。其自临漳迁今治也，亦始于此。按汉武、元魏俱置汉阳郡，在今秦州。后周、隋、五代周俱置沔州，今沔阳州。宋改兴州为沔州，入洛阳县，非今之沔阳也。天宝元年，改汉阳郡为沔阳郡，时改天下之州为郡。乾元初，复为沔州，肃宗复郡曰州。建中二年州废，四年复置。宝历二年，牛僧孺节度武昌，欲损冗官，奏废沔阳，以汉阳、㲼川入鄂州，属淮南道。五代属吴，杨行密称吴后属南唐，俱淮南地。周世宗显德五年，平淮南，始与南唐画江为界，割㲼川隶安州今德安府，而以汉阳县置军。宋初仍为军，统二县：汉阳、㲼川，后改㲼川为义川，治刘家隔。太平兴国二年，避太宗讳，改义川曰汉川，属汉阳军。汉阳军领汉阳，汉川始此。是时始有汉川之名，前此皆在秦蜀。熙宁四年，废汉阳军为汉阳县，省汉川为镇，并其地入县，属鄂州。盖王安石之徒所议也。元祐元年，复为军。崇宁七年，徙德安府治于临嶂山，领县四：安陆、应城、应山、孝感。其汉阳军隶复州。绍兴五年八月，改军为镇，使兼知县事，寻复汉川县。七年闰十月，从岳飞请，复为军。元仍为军，统县如宋。至元十四年，升为散府。其年，行中书省迁于湖南，以鄂州设湖北道宣慰司，府隶之，统汉阳、汉川。十八年五月，行中书省迁治鄂州，宣慰司徙治汉阳。十九年八月罢宣慰司，以府隶行中书省，省治鄂州。至元中，德安北徙，自临嶂复还安陆。明初，仍为府，统县如元，属湖广布政司武昌道。洪武九年五月革府，以二县隶武昌府。十三年复府如故。正德十三年，左都御“史陈” 金以汉阳一府统二县，仅二十馀里，欲增州县以全府治。奏以沔阳来属，添设府同知一员。知沔阳州李濂奏罢，并革同知。

皇清因之。

汉阳县。〈附郭。〉

汉初，置安陆县，地属江夏郡。东汉因之。晋初，置沌阳县于临嶂山，属江夏郡，寻废入安陆。南北朝宋、齐、梁俱属江夏郡。隋开皇末，置汉津县，属复州。大业初，改汉阳，属沔阳郡。唐武德初，置沔州，后废州，以地入鄂，属淮南道。五代周世宗平淮南，以汉阳县置军，属安州。宋废军为县。绍兴中，复置军。元至正中，升汉阳府。明初，武昌府隶武昌道。洪武九年裁。后复置，仍隶武昌道。

皇清因之，编户一十九里。

汉川县

晋属江夏郡。南北朝西魏改魏安郡，兼置江州，改郡曰㲼川。后周置甑山县，废江州。隋开皇初，郡废，以县属沔州。唐析汉阳置㲼川县，属鄂州。五代属安州。宋初改为义川县，后改曰汉川，属汉阳军。熙宁中，并入汉阳县。元祐初，复置县。元明俱属汉阳府。